โทรคมนาคมแห่งชาติ  เตรียมรวมโครงข่ายโทรต่างประเทศเริ่ม 1 มิถุนายนนี้  ลดความซ้ำซ้อนและลดค่าใช้จ่าย
นายดนันท์ สุภัทรพันธุ์ รองกรรมการผู้จัดการใหญ่ สายงานการตลาด บริษัท โทรคมนาคมแห่งชาติ จำกัด (มหาชน) หรือ NT เปิดเผยความคืบหน้าการให้บริการภายหลังควบรวมกิจการสองรัฐวิสาหกิจว่า ได้เร่งรัดดำเนินการทุกด้านโดยเฉพาะลดการลงทุนซ้ำซ้อนเพื่อก่อให้เกิดประโยชน์กับผู้ใช้บริการมากขึ้น ล่าสุดเตรียมปรับการให้บริการโทรศัพท์ระหว่างประเทศที่จะให้บริการผ่าน 2 รหัสคือ 001 และ 009 โดยเตรียมยุติการให้บริการผ่านรหัส 007 และ008 ตั้งแต่วันที่ 1 มิถุนายน 2564 เป็นต้นไป เพื่อเพิ่มความสะดวกให้ผู้ใช้บริการสามารถใช้บริการข้ามโครงข่ายเดิมได้และเพิ่มความเสถียรให้กับลูกค้ารายใหญ่ด้วยวงจรสำรองที่เพิ่มขึ้น ทั้งนี้ผู้ใช้บริการโทรข้ามโครงข่ายเดิมจะประหยัดค่าใช้จ่ายได้ประมาณร้อยละ  5-10 ขณะเดียวกัน จะมอบโปรโมชันลดค่าใช้บริการผ่านรหัส 009 ไปยัง 18 ปลายทางด้วย  อาทิ กลุ่มประเทศอเมริกา แคนาดา จีน ฮาวาย ฮ่องกง สิงคโปร์ มาเลเซีย และมิดเวย์/เวค เหลือเพียงนาทีละ 2 บาท ทั้งการใช้บริการจากโทรศัพท์พื้นฐานและโทรศัพท์เคลื่อนที่ตั้งแต่วันที่ 1 พฤษภาคม – 30 กันยายน2564